**Elcoline Group** on suomalainen teollisuuden kunnossapitotoimialalla toimiva konserni, joka tarjoaa huoltopalveluita ja vaativien teknisten projektien toteutusta.  Sen urakointi- ja kunnossapitopalveluihin kuuluu esimerkiksi sähkö- ja automaatiopalveluita, raskaita mekaanisia asennuksia, laiteasennuksia, paineenalaisia luokkahitsauksia ja LVI-töitä sekä IoT-laitteiden huoltoa ja asennuksia. Konsernin asiakkaita ovat pääasiassa suuret, globaalisti toimivat yritykset, muun muassa kaivokset, öljynjalostamot, ydinvoimalat, telakka-, metsä-, metalli- ja kemianteollisuuden yritykset ja liikenteenhallintajärjestelmien toimittajat.

Historia
--------

### 2002–2009

21-vuotias automaatioalan insinööriopiskelija Jouko Juvonen ja 19-vuotias sähköasentaja Jere Räisänen perustivat sähköasennusyrityksen (Sähköpalvelu Elcoline ky) vuonna 2002.. Heillä ei ollut tarpeeksi rahaa osakeyhtiön perustamiseen, joten yritysmuodoksi valittiin kommandiittiyhtiö. He toimivat aluksi Räisäsen vanhempien autotallissa, mistä muutettiin Juvosen autotalliin. Kaverukset haaveilivat muun muassa siitä, että saisivat palkata kavereitaan töihin. Yritys laajensi palveluitaan sähköasennuksista teollisuuden kunnossapitopalveluihin ja sai ensimmäinen ison asiakkaansa, Porvoon öljyjalostamon. Osakeyhtiöksi Elcoline muuttui vuonna 2006. 

Vuonna 2006 liikevaihto oli 2,3 miljoonaa euroa, vuonna 2007 yritys työllisti 40 henkilöä ympäri Suomea. Yritys oli erikoistunut räjähdysherkissä tiloissa tehtäviin asennuksiin.

### 2010–2019

Vuonna 2012 yrityksen liikevaihtoi oli 5,8 miljoonaa euroa.

Vuonna 2013 yritys ajautui kriisiin ison asiakasmenetyksen vuoksi. Keväällä 2013 suurin osa sen liikevaihdosta tuli ranskalaiselta asiakkaalta Olkiluodon ydinvoimalatyömaalta, mutta kesällä selvisi, ettei sopimukselle tullut enää jatkoa. Yritys muutti toimintatapaansa ja liiketoiminta muutettiin projektitöistä pidempiaikaisiin kunnossapitosopimuksiin. Pankista haettiin lainaa ja yrityksen omistuspohjaa laajennettiin avainhenkilöihin, jotka haluttiin sitouttaa yritykseen aiempaa paremmin. Yrityksen hallitukseen otettiin mukaan hallitusammattilainen Jari Osmala, joka neuvoi perustajia muun muassa hakemaan johtamiseen lisäkoulutusta.

Vuonna 2014 Elcoline Groupin tytäryhtiö Elcoline Construction osti Leppävirralta Parmaco Productionin sähköasennustoiminnot. Kaupan myötä Elcoline alkoi huolehtia Parmacon Leppävirran tehtaan sähköteknisistä palveluista, vuonna 2016 vastaava sopimus tehtiin myös Parmacon Pyhäjoen tehtaan LVI-palveluista.

Vuonna 2016 Elcoline Plant Service Oy osti amerikkalaisen General Electricin GE Power Service -yksiköltä sen liiketoiminnan Raahesta.

Elcoline Piping Oy osti paineenalaisten putkistojen hitsaukseen keskittyneen Hemax Welding Oy:n vuonna 2018.

Heinäkuussa 2019 Elcoline Group osti Kymenlaaksossa toimineen SVS Supervise Service Oy:n, joka oli erikoistunut voimalaitosten huoltoon ja osien valmistukseen. 3 Step IT:n perustajat Jarkko Veijalainen ja Marko Sjöman sijoittivat Elcolineen. Konsernin liikevaihto vuonna 2019 on noin 30 miljoonaa euroa, josta viennin osuus oli noin 20 prosenttia, ja se työllisti lähes 300 henkeä. 

### 2020–

Koronakeväällä 2020 yritys kasvoi budjetoitua enemmän, sillä osa asiakkaista aikaisti suunniteltuja huolto- ja korjaustöitään. Esimerkiksi SSAB aikaisti Raahen tehtaan masuuninsa peruskorjausta noin vuodella. Toukokuussa kerrottiin, että yritysjohtajina ja pääomasijoittajin toimineet Karri Kaitue, Heikki Westerlund, Harri Pärssinen ja Esko Mäkeläinen olivat ostaneet merkittävän osuuden Elcolinesta. Myynnillä tavoiteltiin vauhtia kansainvälistymiseen. Enemmistön omistivat edelleen Elcolinen perustajat Räisänen ja Juvonen, heidän lisäkseen yhtiöllä oli yli kymmenen omistajaa toimivan johdon ja henkilöstön joukossa. Heinäkuussa Caverion myi osia teollisuuden liiketoiminnoistaan (Caverion Industri) Elcolinelle. Syy myyntiin oli Caverionin tekemässä Maintpartner-kaupassa, johon liittyvässä Kilpailu- ja kuluttajaviraston tekemässä päätöksessä oli ehto, että Caverionin oli luovuttava noin 6,5 prosentista Suomen liikevaihdostaan. Elcolinen kanssa tehtyyn kauppaan kuului etupäässä kemianteollisuuden ja energia-alan asiakkaiden kanssa tehtyjä teollisuuden palveluihin liittyviä kokonaisulkoistussopimuksia. Myös Caverionin meriteollisuuden yksikkö sekä Maintpartner-kaupasta saadut teollisen kunnossapidon palvelukeskukset Turussa, Porissa, Raumalla ja Oulussa siirtyivät Elcolinelle. Yhtiön liikevaihto oli 41 miljoonaa euroa.

Kesäkuussa 2022 Elcoline osti Capmanilta Maintpartner AB:n liiketoiminnan Ruotsista. Yhtiöllä oli noin 140 asennuspalveluiden ja projektiliiketoiminnan parissa työskentelevää henkilöä muun muassa Karlskogan ja Arbogan alueilla. Kaupan jälkeen yhtiössä oli noin 600 työntekijää. Kauppa vahvistettiin joulukuun alussa.

Kesäkuussa 2023 Elcoline sai yli 20 miljoonan euron kasvurahoituksen. Sijoittajiin kuuluivat EAB Private Equity, Keskinäinen Työeläkevakuutusyhtiö Elo, Suomen Teollisuussijoitus ja Arvo Sijoitusosuuskunta.

Organisaatio
------------

Vuonna 2023 konserniin kuului viisi tytäryhtiötä:

* Elcoline Construction Oy,
* Elcoline Industrial Service Oy,
* Elcoline Plant Service Oy,
* Elcoline Power Oy ja
* ruotsalainen Elcoline AB.

Tuotteet ja palvelut
--------------------

Suurin osa Elcolinen liikevaihdosta koostuu jatkuvaluonteisesta palvelusta. Toimialoista suurimmat ovat energia- ja infrastruktuurisektorit. Yhtiön asiakkaita ovat esimerkiksi ABB, Andritz, Meyer Turku, Outokumpu, Parmaco ja SSAB.

Tunnustuksia
------------

* Vuoden nuori yrittäjä 2007
* Maakunnallinen yrittäjäpalkinto 2016
* Elcoline voitti valtakunnallisen yrittäjäpalkinnon lokakuussa 2018 ja marraskuussa Kasvuryhmän Kultaisen Kuokan. Joulukuussa yrityksen perustajat olivat Linnan juhlissa.
* Kansainvälistymiskilpailu Golden Gavian voitto
* Vuonna 2019 Elcoline nousi ensimmäistä kertaa Talouselämän 15 lupaavimman kasvuyrityksen listalle

Lähteet
-------

1. 1 2 3  Kauppalehti: Elcoline Group Oy | Y-tunnus 2212658-7 | Yritystiedot, Taloustiedot *Kauppalehti*. Viitattu 22.2.2019.
2. 1 2 3 4 5 6  Jani Heikkilä: Vuoden nuoria yrittäjiä yhdistää kasvuhalu *Kauppalehti*. Viitattu 22.2.2019.
3. 1 2 3 4 5 6 7 8  Taru Rokka: Kunnossapitoyritys Elcoline saa yli 20 miljoonan euron kasvurahoituksen *Talouselämä*.  6.6.2023. Viitattu 24.8.2023.
4. 1 2  Elcoline Group *Elcoline Group*. Viitattu 24.8.2023.
5. 1 2  Paul Öhrnberg: Elcoline osti Parmacon sähköasennustoiminnot *Kauppalehti*. Viitattu 22.2.2019.
6. 1 2 3 4  Paul Öhrnberg: Kaverukset kehittivät menestyskonseptin *Kauppalehti*. Viitattu 22.2.2019.
7. 1 2  Päivikki Pietarila: Yrittäjien "Oscar-palkinnot" jaettiin viidelle vahvalle yrittäjätarinalle *Kauppalehti*. Viitattu 22.2.2019.
8. 1 2 3 4 5 6 7  Janne Pöysti: Oman firman avainhenkilö perusti kilpailijan ja asiakas riitautti laskut – "Ison asiakkaan menetys oli meille opetus" *Kauppalehti*. Viitattu 22.2.2019.
9. ↑  Varkautelaiselle Elcolinelle historiansa suurin sopimus – luvassa työpaikkoja *Yle Uutiset*. Viitattu 22.2.2019.
10. ↑  Vuokko Viljakka: Elcoline osti yksikön Amerikan yritysjätiltä *savonsanomat.fi – Savon Sanomat*. Viitattu 22.2.2019.
11. ↑  Promaint-lehti: Elcolinen kunnianhimoinen lupaus: 100 miljoonan liikevaihto 2023 mennessä *promaintlehti.fi*. Viitattu 5.3.2019.
12. ↑  Lala Ylitalo: Elcoline Group osti SVS Supervise Service Oy:n osana kunnianhimoista kasvustrategiaa – "Kauppa nostaa meidät seuraavaan kokoluokkaan" *Kauppalehti*. Viitattu 26.2.2021.
13. 1 2  Päivikki Pietarila: Nimekäs joukko liikemiehiä sijoitti teollisuuden kunnossapitoyhtiö Elcoline Groupiin *Kauppalehti*. Viitattu 26.2.2021.
14. ↑  Janne Pöysti: Tavoitteena sadan miljoonan liikevaihto ja maailman ykköstila *Kauppalehti*. Viitattu 22.2.2019.
15. ↑  Elcolinen törkeä lupaus: 100 miljoonan liikevaihto 2023 mennessä *Elcoline Group*.  13.12.2018. Viitattu 5.3.2019.
16. ↑  Merja Saarinen: Caverion myy osia teollisuuden liiketoiminnastaan Elcolinelle *Kauppalehti*. Viitattu 26.2.2021.
17. 1 2  Salla Rajala: Teollisuuden kunnossapitoyhtiö Elcoline Group kiihdyttää kasvuaan kaupalla: Ostaa Maintpartner AB:n liiketoiminnan Ruotsista *Kauppalehti*.  8.6.2022. Viitattu 24.8.2023.
18. ↑  Pasi Lehtinen: Tältä näyttää pk-yrittäjien uusi vuosi: "Olen varovaisen toiveikas" *Kauppalehti*.  24.8.2023. Viitattu 24.8.2023.
19. ↑  Harri Repo: Elcoline sai jättikaupan Meyerin telakalle – Risteilijätilauksen työllistävä vaikutus yli 150 000 tuntia *Tekniikka&Talous*.  26.4.2022. Viitattu 24.8.2023.
20. ↑  Maakunnallinen yrittäjäpalkinto Elcolinelle: "Yrittäjän poikana ymmärsin jo pienenä, että raha ei tule ilmaiseksi" *Yle Uutiset*. Viitattu 22.2.2019.
21. ↑  Linnan juhlien ensikertalaiset - Elcoline haluaa kanavoida yrityksen kasvun ympäristötekoihin *Savon Sanomat*.  6.12.2018. Viitattu 28.8.2023.

Aiheesta muualla
----------------

* yrityksen verkkosivu
* Finnvera: Elcoline Groupin yritystarina